Diari Oficial de la Generalitat Valenciana


Sumari del DOGV 7789, del 24-05-2016 (2016/3584)

Informe ambiental i territorial estratègic de la modificació puntual número 26 del pla general d'ordenació urbana (supressió de vial en la UE-51) i de la modificació puntual número 2 del Pla Parcial de Laboratorios Radio, a Llíria.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7789

Data del DOGV
:   24-05-2016

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2016/3584


Data del document
:   18-05-2016

Organisme emissor
:   Ajuntament de Llíria

Tipus de document
:   Anunci

Descriptors 

:   * Llíria
    * pla d'urbanisme
    * administració local

Informe ambiental i territorial estratègic de la modificació puntual número 26 del pla general d'ordenació urbana (supressió de vial en la UE-51) i de la modificació puntual número 2 del Pla Parcial de Laboratorios Radio, a Llíria. [2016/3584]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, es publica l'informe ambiental i territorial estratègic de la modificació puntual número 26 del Pla General d'Ordenació Urbana de Llíria (supressió de vial en la UE-51) i la modificació puntual número 2 del Pla Parcial de Laboratorios Radio, a Llíria, emés en sentit favorable per la Regidoria Delegada d'Ordenació i Gestió Urbanística mitjançant el Decret de l'Àrea d'Urbanisme número 1327/2016, de 18 de maig, del tenor literal següent:  
  
«Decret de l'Àrea d'Urbanisme número 1327/2016, de 18 de maig  
Títol: Modificació puntual número 26 del Pla General d'Ordenació Urbana de Llíria (supressió de vial en la UE-51, en sòl urbà industrial), i modificació puntual número 2 del Pla Parcial de Laboratorios Radio.  
  
Promotor: Ajuntament de Llíria.  
Autoritat substantiva: Ajuntament de Llíria.  
Localització: Llíria (València).  
Número d'expedient: 1/6638-CRT.  
Informe tècnic municipal previ a l'informe ambiental i territorial estratègic: 19.04.2016.  
Informe jurídic sobre la proposta de resolució d'informe ambiental i territorial estratègic: 13.05.2016.  
  
1. Antecedents  
El Ple de l'Ajuntament de Llíria, en sessió de 23 de desembre de 2015, va acordar:  
«Primer. Aprovar el document inicial estratègic i aprovar inicialment la modificació puntual número 2 del Pla Parcial Laboratorios Radio i número 26 del Pla General d'Ordenació Urbana de Llíria (supressió de vial en la UE-51, de sòl urbà industrial), la qual, als efectes del tràmit previst en el punt resolutiu segon següent, té també el caràcter d'esborrany de pla com disposa la Llei d'ordenació del territori, urbanisme i paisatge (LOTUP).  
Segon. Sol·licitar a la Conselleria d'Habitatge, Obres Públiques i Vertebració del Territori l'inici del procediment d'avaluació ambiental i territorial estratègica, i adjuntar el document inicial estratègic i l'esmentada modificació puntual del Pla Parcial Laboratorios Radio i del Pla General d'Ordenació Urbana de Llíria.  
Tercer. Sol·licitar que l'avaluació ambiental i territorial estratègica es tramite pel procediment simplificat (art. 50.2 de la LOTUP), que s'emeta la resolució corresponent, i declare que és procedent tramitar la dita modificació puntual conforme al capítol III del títol III de la LOTUP (art. 51, apartats 2 i 7, de la llei).  
Quart. Emesa la dita resolució, i en el cas que no s'hagen d'introduir canvis en el contingut d'aquesta modificació, sotmetre a informació pública i la resta d'actuacions previstes en l'article 57 de la LOTUP la resolució esmentada i la modificació puntual del Pla Parcial Laboratorios Radio i del Pla General d'Ordenació Urbana de Llíria.  
En el cas que no es formularen al·legacions, cosa que s'acreditarà per mitjà d'un certificat del secretari general, la modificació quedarà aprovada definitivament sense necessitat de nou acord plenari.  
  
Cinqué. La documentació objecte del present acord serà accessible al públic i podrà ser consultada durant i una vegada superada la fase del corresponent procediment, d'acord amb els articles 49.2 i concordants de la LOTUP.  
Sisé. Facultar la regidora delegada d'Ordenació i Gestió Urbanística per a l'execució d'aquest acord.»  
El Ple de l'Ajuntament de Llíria, en sessió de 28 de gener de 2016, va adoptar l'acord següent, considerant el que disposa la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, modificada per la Llei 10/2015, de 29 de desembre:  
Primer. Modificar els punts segon i tercer de l'acord del Ple de 23 de desembre de 2015 sobre document inicial estratègic i modificació puntual número 2 del Pla Parcial de Laboratorios Radio i número 26 del Pla General d'Ordenació Urbana de Llíria (supressió de vial en la UE-51, en sòl urbà industrial), en el sentit següent:  
«Segon. L'Ajuntament de Llíria actuarà com a òrgan ambiental i territorial en el procediment d'avaluació ambiental i territorial estratègica, de conformitat amb la reforma introduïda en la Llei 5/2014, de 25 de juliol, per la Llei 10/2015, de 29 de desembre.  
Tercer. Tramitar l'avaluació ambiental i territorial estratègica pel procediment simplificat (art. 50.2 de la LOTUP), perquè la regidoria delegada de l'àrea emeta la resolució corresponent i declare que és procedent tramitar la dita modificació puntual conforme al capítol III del títol III de la LOTUP (art. 51, apartats 2 i 7, de la llei).»  
  
Segon. Mantindre en els seus mateixos termes els altres punts resolutius del mencionat acord plenari de 23 de desembre de 2015.  
  
2. Documentació formulada  
Per a tramitar l'avaluació ambiental i territorial estratègica el Ple municipal va aprovar el document inicial estratègic i la modificació puntual número 2 del Pla Parcial Laboratorios Radio i número 26 del Pla General d'Ordenació Urbana de Llíria (supressió de vial en la UE-51, de sòl urbà industrial), d'acord amb el que estableixen els articles 48.c i 51.1 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP), en la redacció que en fa la Llei 10/2015, de 29 de desembre. La documentació es presenta en format paper.  
No s'adjunta estudi d'integració paisatgística per no resultar preceptiu.  
  
3. Planejament i gestió urbanística  
El municipi de Llíria compta amb pla general d'ordenació urbana (PGOU), amb aprovació definitiva (text refós) el 10 d'abril de 2006, publicat en el Butlletí Oficial de la Província de València (BOP) número 129, en data 1 de juny de 2006. Aquest pla va ser objecte d'avaluació d'impacte ambiental.  
Dins del terme municipal hi ha una important àrea de sòl industrial destinada a la implantació de grans indústries: el Polígon Industrial de Laboratorios Radio, ja consolidat (UE-51 Laboratorios Radio) i el Polígon Industrial Carrasses (sector SI-1 Pla de Carrasses 1, dividit en dos unitats d'execució, A i B).  
La UE-51 Laboratorios Radio és una zona de sòl urbà, amb una superfície global de 327.057 m², que està totalment urbanitzada i àmpliament consolidada per l'edificació i activitats industrials. D'acord amb la disposició final, apartat 2, de les normes urbanístiques del PGOU, continua vigent en aquest àmbit el Pla Parcial de Laboratorios Radio aprovat definitivament per la Comissió Territorial d'Urbanisme el 27 de setembre de 1994. Aquest pla no va ser objecte d'avaluació d'impacte ambiental, si bé al formar part el seu àmbit del PGOU, es va incloure en la realitzada per a aquest.  
Junt amb la UE-51 Laboratorios Radio, es troba l'esmentat sector SI-1 Pla de Carrasses 1, de sòl urbanitzable industrial, delimitat pel pla general, i que en virtut del pla parcial de millora del sector SI-1 d'ordenació de sòl industrial Pla de Carrasses, aprovat definitivament per la Comissió Territorial d'Urbanisme el 10 d'abril de 2006 (BOP 29.12.2006), consta de dos unitats d'execució, la UEA (de 122.014 m²) i la UE-B (de 1.187.296 m²), que sumen un total de 1.309.310 m². Aquest pla no va ser objecte d'avaluació d'impacte ambiental específica al desenvolupar un sector ja delimitat pel PGOU, el qual sí que havia sigut objecte de la dita avaluació.  
Les dos unitats d'execució disposen de programa d'actuació integrada per gestió indirecta, de projecte d'urbanització i de projecte de reparcel·lació aprovat i inscrit en el Registre de la Propietat de Llíria.  
  
Les obres d'urbanització interior de la UE-B, així com de l'estació depuradora d'aigües residuals, van ser objecte de recepció definitiva parcial per aquest ajuntament el 3 d'abril de 2013, a falta d'executar les infraestructures exteriors d'alimentació elèctrica i aigua potable.  
  
Les obres d'urbanització interior de la UEA no estan finalitzades ni recepcionades per l'Ajuntament.  
4. Objecte i justificació  
Vista la modificació puntual i el document inicial estratègic, l'objecte de la modificació es concreta en les determinacions següents:  
1) Eliminació del vial limítrof al nord-est de la unitat d'execució Laboratorios Radio (UE-51).  
2) Requalificació del sòl del vial eliminat, passant de SRV a SEQ en una superfície de 1.937 m², augmentant la proporció d'equipament SEQ de la dita unitat d'execució, passant de 14.197,75 m² a 16.797,00 m² (1.937 m² de SRV que es qualifiquen a SEQ, més 662,25 m² segons mesurament real dels SRD i SEQ existents, en total s'incrementa el dotacional en 2.599,25 m²).  
3) Com a resultat de l'anterior, requalificació de la resta del vial eliminat (1.840 m²) de SRV a sòl urbà industrial, sense increment d'edificabilitat, de manera que només es possibilita augmentar la superfície d'ocupació de l'actual parcel·la.  
La justificació és la següent: el vial previst inicialment pel Pla Parcial de Laboratorios Radio fora del seu àmbit però fronterís a aquest, i després incorporat com a viari de la xarxa secundària pel Pla General d'Ordenació Urbana de 2003 i el seu posterior text refós de 2006, es resol adequadament amb l'ordenació detallada continguda en el pla parcial de millora del sector SI-1 Carrasses 1, i aquell esdevé innecessari.  
  
La finalitat urbanística a què obeïa aqueixa reserva de sòl dotacional públic per a l'establiment d'un vial, ja ha sigut resolta pel planejament del sector SI-1, ja que ha previst un vial amb característiques i funcionalitat urbanística suficients (amplària continua de 16 m i en el tram amb reserva d'aparcament, de 25 metres).  
Les motivacions inicials per a la incorporació del vial dins de l'àmbit de la UE-51 han desaparegut i cal, en conseqüència, que s'elimine la duplicitat existent i que resulta completament innecessària, ajustant els límits de les parcel·les contigus (SEQ i Ind) al límit actual del viari del sector SI-1 i adequant l'ordenació detallada del planejament a la realitat física i funcional de la zona.  
S'ordena millor l'equipament de la xarxa secundària de dotacions públiques, al passar a qualificar-se en el seu conjunt com SEQ amb 10.417 m², cosa que permet destinar-lo a diverses opcions concretes d'equipament entre les previstes per la LOTUP (annex IV, apartat 2.1). Entre aquestes hi ha l'ús esportiu-recreatiu, provinent del PGOU de 2003, però possibilita ubicar-lo sobre la parcel·la amb millors condicions d'aprofitament al no tindre ja una franja tan estreta com en l'ordenació vigent.  
El tram esquerre del vial es va cedir dins de la reparcel·lació de la UE-B del sector SI-1 Carrasses. El tram de viari intermedi, en virtut d'escriptura de cessió de terrenys de data 14 de desembre de 1993, acceptada per acord del Ple de 13 de març de 1994, es va cedir a l'Ajuntament de Llíria una parcel·la de 10.171,59 m² que inclou 2.736,59 m² d'ús viari, el qual comprén el tram esmentat més un altre xicotet tram perpendicular a aquest. I el tram situat a la dreta pertany a Plastic 7A, SL (parcel·la cadastral amb referència 3110365VC0846K9778VO, amb 9.653 m² de superfície cadastral). Este tram de vial ha quedat així en aqueixa part sense cedir a l'Ajuntament de Llíria, i en la seua totalitat sense urbanitzar.  
D'altra banda, al mantindre aqueixa reserva de sòl dotacional viari sobre part d'una parcel·la privada de nova cessió en una unitat d'execució, la UE-51, en la qual els altres sòls dotacionals ja van ser cedits al seu dia, la propietat podria anunciar el propòsit d'iniciar l'expedient de preu just a càrrec de la hisenda local, que segons la llei, si és procedent, ha de dur-se a terme si transcorren dos anys des del seu anunci, en els termes que preveu l'article 104 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP), i que a més seria innecessari per al seu fi de vial públic per les raons abans exposades.  
Amb esta modificació s'evita així un possible cost econòmic per a l'Ajuntament per un sòl que resulta innecessari obtindre i després urbanitzar.  
Com a conseqüència de l'anterior, l'ampliació de l'ocupació de la parcel·la industrial possibilita l'ampliació de l'activitat existent com a indústria de grans mides. El titular d'aquesta activitat ja ha manifestat diverses vegades a l'Ajuntament el seu interés per ampliar-la.  
S'establix en la fitxa de gestió que per a materialitzar l'ocupació amb l'edificabilitat del Pla Parcial de Laboratorios Radio, la propietat, prèviament a concedir la llicència d'obres, haurà de fer efectiva la justa distribució de beneficis i càrregues quant a la superfície de 1.840 m², ja que fins a la data no ha participat en cap àmbit de gestió, ni en la UE-51 ni en la UEA del sector SI-1.  
  
5. Consultes  
D'acord amb l'article 51.1 de la Llei 5/2014, de 25 de juliol, en la redacció que en fa la Llei 10/2015, de 29 de desembre, la documentació s'ha sotmés a consulta per un termini de 20 dies hàbils de les administracions següents:  
Conselleria d'Habitatge, Obres Públiques i Vertebració del Territori. Serveis Territorials d'Urbanisme a València. Servei de Planejament. Data de consulta: 07.03.2016. Emés informe: no.  
Conselleria d'Economia Sostenible, Sectors Productius, Comerç i Treball. Serveis Territorials de Indústria i Energia de València. Data de consulta: 07.03.2016. Emés informe: no.  
També s'ha sotmés a consulta per idèntic termini de les persones interessades següents, d'acord amb la modificació puntual formulada:  
  
Plastic 7A, SL. Carretera València-Ademuz, PK 30,5. 46735 Llíria. Data de consulta: 08.03.2016. Presentades al·legacions: no.  
Nota: al no haver-se emés informes ni al·legacions, no s'han inclòs per a la seua consulta en l'adreça web: www.lliria.es.  
  
6. Identificació i valoració dels possibles efectes sobre el medi ambient  
6.1. D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII de la dita llei, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, prèvia consulta a les administracions públiques afectades a què es referixen els articles 48.d i 51.1 de la LOTUP.  
El Ple municipal, per acord de 28 de gener de 2016, va decidir que el mateix Ajuntament actuara com a òrgan ambiental i territorial en el procediment d'avaluació ambiental i territorial estratègica, de conformitat amb la reforma introduïda en la Llei 5/2014, de 25 de juliol, per la Llei 10/2015, de 29 de desembre, així com tramitar l'avaluació ambiental i territorial estratègica pel procediment simplificat (art. 50.2 de la LOTUP), perquè la regidoria delegada de l'àrea emeta la resolució corresponent i declare que cal tramitar la dita modificació puntual conforme al capítol III del títol III de la LOTUP (art. 51, apartats 2 i 7, de la llei).  
6.2. En el document inicial estratègic s'estableix:  
«En el present cas ens trobem davant d'una modificació menor del PGOU de Llíria prevista en l'article 46.3.a de la LOTUP com un dels supòsits de tramitació simplificada d'avaluació ambiental i territorial estratègica, tant a nivell qualitatiu com quantitatiu, ja que:  
  
a) La superfície respecte de la qual es pretén modificar l'ús ascendix a un total de 3.777 m² (1.937 m² de vial + 1.840 m² de parcel·la privada) i es troba en una zona industrial completament consolidada.  
  
La UE-51 representa menys del 0,13 % del sòl del municipi, tenint en compte que en realitat s'afecten 3.777 m² dels 327.047 m² de la superfície de la dita unitat, sense existir afecció al medi ambient, com s'ha acreditat en un altre apartat del present document (vegeu l'estudi hidrogeològic).  
b) La modificació no implica cap variació de classificació del sòl, ni d'ampliació d'àmbit, ni d'altres elements de l'ordenació estructural.  
  
c) No hi ha alteració de l'aprofitament tipus ni dels usos permesos en la unitat d'execució 51.  
d) L'impacte ambiental derivat de la possible implantació de noves activitats és nul, ja que es tractaria d'un ús comercial i social i d'un ús industrial que només permetria una ampliació de la ja existent. En ambdós casos serien usos ja previstos pel pla i no nous usos que pogueren resultar incompatibles amb aquests.  
D'acord amb els criteris objectius de l'annex VIII de la LOTUP:  
a) El pla no estableix un marc per a projectes i altres activitats, ni requereix un programa per al seu desenvolupament, a l'estar ja executat.  
b) El pla no influeix en altres plans ni programes, ja que el pla parcial del sector SI-1 Carrasses es manté amb la seua ordenació estructural i detallada i no necessita ser modificat.  
c) No és pertinent aquesta modificació del pla per a la integració de consideracions ambientals en general ni amb l'objecte, en particular, de promoure el desenvolupament sostenible.  
d) La modificació del pla no genera problemes ambientals significatius relacionats amb aquest.  
e) Tampoc resulta pertinent aquesta modificació del pla per a la implantació de la legislació comunitària o nacional en matèria de medi ambient, com, entre altres, els plans o programes relacionats amb la gestió de residus o la protecció dels recursos hídrics.  
f) La incidència en el model territorial del PGOU de Llíria és nul·la, ja que no es canvien la classificació del sòl ni l'ús dominant industrial de la UE-51.  
En conclusió, no és procedent aplicar el procediment ordinari d'avaluació ambiental i territorial estratègica, sinó el simplificat.  
En el document esmentat també s'estableix:  
«A la vista del concret i reduït àmbit definit, no es generen possibles alternatives de localització geogràfica, i es plantegen distintes alternatives funcionals respecte a les opcions d'ordenació detallada.  
  
S'han estudiat quatre alternatives de caràcter urbanístic, estat actual i tres variacions, sense que s'hagen contemplat alternatives de caràcter mediambiental atés que l'afecció al medi físic és pràcticament irrellevant. El fet que s'haja projectat un vial que no té ja sentit executar, o que hi haja la possibilitat d'ampliar la superfície de la parcel·la d'ús industrial, és molt poc significatiu en aquest sentit.  
  
Distinta serà l'anàlisi de les possibles implicacions que des del punt de vista de la legislació mediambiental puga tindre la possible implantació o ampliació d'una activitat industrial, cosa que serà objecte de l'instrument d'intervenció mediambiental que corresponga d'acord amb la Llei 6/2014, de 25 de juliol, i la resta de normativa aplicable.  
Basant-se en tots els antecedents exposats, les alternatives plantejades són les següents: [...]»  
6.3. Considera l'alternativa 0, de conservació de l'ordenació detallada vigent, i tres alternatives, 1, 2 i 3, se selecciona la 2, consistent en l'eliminació del vial sense increment de la superfície de l'àmbit, amb canvi d'ús dotacional SRV a SEQ, més increment de parcel·la de sòl amb ús industrial sense increment d'edificabilitat industrial.  
  
En aquesta proposta s'elimina per complet el vial, i es requalifica anàlogament a l'anterior alternativa l'ús del tram superior del vial groc a equipament SEQ de la xarxa secundària de dotacions públiques, amb la qual cosa s'ordena millor en el seu conjunt. A més es requalifica el tram inferior del vial esmentat a ús industrial, i es manté el vial del sector SI-1 com a xarxa viària secundària d'integració en la trama urbana d'ambdós zones, i conseqüentment s'elimina la duplicitat de vial.  
L'àmbit definit es troba en sòl urbà industrial, conforme resulta del Pla General d'Ordenació Urbana de Llíria, per la qual cosa no es considera a priori afecció mediambiental en aquest sentit.  
6.4. El tècnic municipal de Medi Ambient ha emés un informe en el qual indica que realitzada l'anàlisi tècnica del document i consultada la cartografia temàtica de la Conselleria d'Infraestructures, Territori i Medi Ambient, s'observa que la proposta de modificació puntual del planejament no presenta afeccions sobre el medi ambient ni el paisatge, i no són necessàries mesures d'integració.  
  
  
7. Consideracions jurídiques  
L'avaluació ambiental estratègica és l'instrument de prevenció establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics.  
Aquesta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, establix en l'article 22.1 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
8. Òrgan competent  
La regidora delegada d'Ordenació i Gestió Urbanística és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (LOTUP), de conformitat amb el Decret de l'Alcaldia número 2897/2015, de 25 de novembre, sobre modificació de la delegació d'atribucions en les regidories, així com amb allò que ha acordat el Ple municipal en sessió de data 28 de gener de 2016, en relació amb aquest procediment.  
  
9. Resolució  
Vistos els articles 51, 57 i concordants de la LOTUP, i considerant, d'acord amb els criteris del seu annex VIII, que la proposta de modificació número 26 del PGOU i la modificació número 2 del Pla Parcial Laboratorios Radio, pel seu limitat contingut i reduït àmbit, no estableix un marc per a projectes subjectes a avaluació d'impacte ambiental, ni requereix un programa per al seu desenvolupament, a l'estar ja executat el pla, no té incidència significativa sobre el model territorial vigent en el municipi, i tenint en compte que l'informe tècnic emés estableix que no hi ha afecció mediambiental ni paisatgística per l'alternativa d'ordenació proposada, per mitjà del present decret resolc:  
  
  
Primer  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual número 26 del Pla General d'Ordenació Urbana de Llíria (supressió de vial en la UE-51, en sòl urbà industrial), i la modificació puntual número 2 del Pla Parcial de Laboratorios Radio, de conformitat amb els criteris de l'annex VIII de la LOTUP, i correspon continuar la seua tramitació conforme al capítol III del títol III del llibre I de la LOTUP (art.51, 57 i concordants), en els termes que preveu l'acord del Ple de 23 de desembre de 2015 (punt resolutiu quart), sense que s'establisquen condicionants ambientals.  
  
Segon  
Fer saber als interessats que contra la present resolució, atés que no és un acte definitiu en via administrativa, no es pot interposar cap recurs, sense perjuí de què, si és el cas, procedisquen en via judicial contenciosa administrativa contra la disposició de caràcter general que haguera aprovat el pla o programa, o bé, sense perjuí de què procedisquen en via administrativa davant de l'acte, si és el cas, d'aprovació del pla o programa.  
  
  
Tercer  
Publicar esta resolució en el Diari Oficial de la Comunitat Valenciana.  
  
Quart  
De conformitat amb l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en aqueix diari no s'haguera procedit a aprovar la modificació del pla en el termini màxim de quatre anys des de la seua publicació.»  
  
Llíria, 18 de maig de 2016.- La regidora delegada d'Ordenació i Gestió Urbanística: Consuelo Morató Moreno.